ΓΡΑΠΤΗ ΕΡΩΤΗΣΗ E-2760/99

υποβολή: Olivier Dupuis (TDI) προς την Επιτροπή

(18 Ιανουαρίου 2000)

Θέμα: Οδικός άξονας Τιράνων-Κούκες-Πρίζρεν-Πριστίνας

Ο πόλεμος στο Κοσσυφοπέδιο και, ειδικότερα, η έξοδος εκατοντάδων χιλιάδων Κοσοβάρων προς την Αλβανία, όχι μόνον κατέδειξε την ανεπάρκεια των οδών επικοινωνίας μεταξύ Αλβανίας και Κοσσυφοπεδίου, αλλά και προκάλεσε σοβαρές ζημιές στιςπάρχουσες οδούς επικοινωνίας.

Θα μπορούσε η Επιτροπή να μας δώσει όλες τις πληροφορίες που διαθέτει σχετικά με το σχέδια ανακατασκευής και εκσυγχρονισμού του οδικού άξονα Τιράνων-Κούκες-Πρίζρεν-Πριστίνας; Θα μπορούσε η Επιτροπή να μας ενημερώσει για το χρονικό ορίζοντα ολοκλήρωσης του έργου αυτού; Θεωρεί η Επιτροπή το έργο αυτό ωςψηλή προτεραιότητα της Ένωσης στην περιοχή; Τέλος, ποιοι διεθνείς οργανισμοί (ΔΤΑΑ, Παγκόσμια Τράπεζα, κλπ.) έχουν αποφασίσει να συμβάλουν στη χρηματοδότηση του έργου, και ποιος είναι ο βαθμός συμμετοχής του καθενός;

Απάντηση του κ. Patten εξ ονόματος της Επιτροπής

(1 η Φεβρουαρίου 2000)

Η Επιτροπή θεωρεί σαν προτεραιότητα τη βελτίωση των οδών επικοινωνίας στο Κοσσυφοπέδιο όπως και στην Αλβανία, ιδιαίτερα για να διευκολυνθεί η εμπορική κυκλοφορία και η διοχέτευση της ανθρωπιστικής βοήθειας. Έχει ήδη αρχίσει να εφαρμόζεται ένα έκτακτο πρόγραμμα πριν από το χειμώνα για να εξασφαλιστεί η συνέχιση του οδικού δικτύου στο Κοσσυφοπέδιο (αποκατάσταση ορισμένων σημείων του δικτύου). Ο καθορισμός των αξόνων προτεραιότητας που πρέπει να εκσυγχρονιστούν θα εξαρτηθεί από την ανάλυση των προβλεπόμενων ροών με τις γειτονικές χώρες. Ο άξονας Πρίστινα-Σκόπια-Θεσσαλονίκη αποτελεί προτεραιότητα, η διασύνδεση με τα Τίρανα-Κούκες είναι μια άλλη δυνατότητα, όπως είναι, εξάλλου, ο δρόμος του Μαυροβουνίου (Ποντγορίτσα-Μπαρ). Η οδός Τίρανα-Κούκες-Πρίστινα δεν βρίσκεται σε διευρωπαϊκό διάδρομο ή σε κύριο άξονα διεθνούς κυκλοφορίας. Για το τμήμα Τίρανα-Σκότερ, που αντιστοιχεί σε ένα τμήμα του εθνικού αλβανικού άξονα βορρά-νότου, η Παγκόσμια Τράπεζα και η ιταλική συνεργασία συμμετέχουν ήδη στον εκσυγχρονισμό του. Το τμήμα Σκότερ-Κούκες πρόκειται να επωφεληθεί από ένα δάνειο της Παγκόσμιας Τράπεζας για τις έκτακτες επιδιορθώσεις. Τέλος, το τελευταίο τμήμα μεταξύ του Κούκες και των συνόρων με το Κοσσυφοπέδιο (Μόρινα), μπορεί να επωφεληθεί από χρηματοδότηση του Οργανισμού Διεθνούς Ανάπτυξης των ΗΠΑ (USAID). Η Επιτροπή δεν παρεμβαίνει στον οδικό άξονα Τιράνων-Μόρινας, αλλά παρεμβαίνει, στην Αλβανία, σε πολλά βασικά προγράμματα στον πανευρωπαϊκό διάδρομο VIII και στον εθνικό άξονα βορρά-νότου. Η γενική κατάσταση της οδού Τιράνων-Μόρινας, σε συνδυασμό με την έλλειψη της συντήρησης, συντελούν στο να μην είναι διαβατή για ορισμένες περιόδους του χειμώνα ενώ είναι πολύ δύσκολη η διέλευσή της κατά τη διάρκεια όλου του έτους.

Οι διεθνείς οργανισμοί όπως είναι η Παγκόσμια Τράπεζα, η Ευρωπαϊκή Τράπεζα για την ανασυγκρότηση και την ανάπτυξη (BERD) ή η Ευρωπαϊκή Τράπεζα Επενδύσεων (ΕΤΕ) δεν έχουν δεσμευτεί στη χρηματοδότηση οδών στο Κοσσυφοπέδιο.

Η Επιτροπή είναι έτοιμη να προβεί στις απαραίτητες μελέτες σε συμφωνία με την ενδιάμεση διοίκηση των Ηνωμένων Εθνών στο Κοσσυφοπέδιο (UNMIK), για την προοπτική της βελτίωσης του οδικού δικτύου στο Κοσσυφοπέδιο και την προοπτική συνέχισης των προσπαθειών της στην Αλβανία.